Записите от шофьорски изпити ще се качват в интернет - ПРОГРАМА ПРАВНА ПОМОЩ
Записите от шофьорски изпити ще се качват в интернет
Записите от шофьорски изпити ще бъдат качвани в интернет, за да могат да бъдат преглеждани от кандидатите. Това ще е част от нововъведенията в електронната система за изпити, която трябва да е факт от 1 юни, съобщи транспортният министър Данаил
Папазов.
Изпълнителният директор на ИА "Автомобилна администрация" Димитър Ганев обясни, че две камери ще заснемат целия практически изпит. Едната ще снима случващото се в колата, а другата ще записва маршрута, по който се минава, като тези записи ще бъдат съхранявани три месеца. Проблемът с достъпа до записите от камерите стана известен миналата година, след като Любомир Терзиев - баща на момче, което е било скъсано на изпита, се оплака, че не му дават записите. Терзиев получи накрая достъп до тях и се доказа, че момчето е било несправедливо скъсано на изпита.
Сред новостите, които ще предлага електронната система са електронен регистър за подаване на документите за изпита, електронен график на датите за изпита и електронен жребий за определяне на изпитващия. Графикът ще позволява запазване на дати през интернет, което ще спести и разходи за банкови такси. От 1 юни изпитващият вече няма да записва в тефтери и грешките, допуснати от кандидата по време на изпита, а ще използва таблет, който ще показва резултата от изпита веднага.
Въвеждането на е-услуги няма да доведе до поскъпване на изпита и държавната такса остава 25 лв. Напротив очаква се дори леко поевтиняване, защото отпада комисионната за банките при превеждането на таксата, ако платите през интернет, увери Ганев.